b'\n_START_ARTICLE_\nHvidmelet g\xc3\xa5sefod\n_START_SECTION_\nBeskrivelse\n_START_PARAGRAPH_\nHvidmelet G\xc3\xa5sefod er en opret, en\xc3\xa5rig plante. De furede st\xc3\xa6ngler har ofte r\xc3\xb8de pletter ved bladf\xc3\xa6sterne. Bladene er mere eller mindre hvidmelede, lysegr\xc3\xb8nne til m\xc3\xb8rkegr\xc3\xb8nne eller bl\xc3\xa5gr\xc3\xb8nne, spredte, oftest ret tykke (sukkulente). Blade midt p\xc3\xa5 st\xc3\xa6nglen er ruderformede, ovale eller lancetformede eller sj\xc3\xa6ldnere: mere eller mindre trekantede med ensartede eller grove t\xc3\xa6nder af forskellig st\xc3\xb8rrelse. Af og til kan bladene v\xc3\xa6re mere eller mindre trelappede, sj\xc3\xa6ldnere helrandede. De \xc3\xb8vre blade i blomsterstanden er helrandede og smalle._NEWLINE_Planten blomstrer fra juni til september. Blomsterstanden er ofte et grenet aks, men ugrenede aks eller en top af varierende udseende forekommer ikke sj\xc3\xa6ldent. Enlige, langstilkede blomster er derimod sj\xc3\xa6ldne at se. De enkelte blomster har k\xc3\xb8lede til vingede blosterblade. Frugten er en n\xc3\xb8d, 1,2-1,5 mm i diameter, fladtrykt og n\xc3\xa6sten cirkelrund. Den falder for det meste af sammen med b\xc3\xa6geret. Fr\xc3\xb8gemmet er l\xc3\xb8st tilh\xc3\xa6ftet fr\xc3\xb8et, der er glinsende sort, glat og med skarp k\xc3\xb8let kant. Spireevnen er stor og holder mange \xc3\xa5r._NEWLINE_Rodnettet best\xc3\xa5r af nogle f\xc3\xa5, grove hovedr\xc3\xb8dder og en stor m\xc3\xa6ngde sider\xc3\xb8dder, som n\xc3\xa5r langt ned og vidt ud._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 1,50 x 0,50 (150 x 50 cm/\xc3\xa5r).'